Doodstraf sál misdadigers weer laat dink | Netwerk24
Deur Gideon Fourie, Bellville 27 Junie 2020 00:00
Rapule Tabane skryf onlangs in Vrydag Aktueel oor misdaad en onder meer die doodstraf. Net om die geheue 'n bietjie te verfris, is dit nodig om te onthou dat oudpres. Nelson Mandela voor in die koor was met die afskaffing van die doodstraf. Hy het onder meer gesê te veel jong, swart mans word só gedood en sal só gedood word. (Klink bra rassisties vir my.)
Ek het baie jare gelede al briewe in dié verband geskryf. Dit was pas nadat Herschelle Gibbs in Indië aaptwak (wat toe nog onwettig was) gerook het.
Ek het ook die patetiese filosofie dat die doodstraf nie 'n afskrikmiddel is nie, weerlê met voorbeelde van dwelmhandelaars en -gebruikers wat om die dood toe (verskoon die subjektiewe woordkeuse) nie sal waag om hul ware in sekere lande aan wal te neem nie. Hulle is te bang hulle word betrap en tereggestel.
Die resultaat is vanselfsprekend: Bitter min dwelmhandel in diesulke lande en minder vol tronke.
Tabane water egter sy goeie afskop 'n bietjie af met 'n onaanvegbare klag teen swak polisiëring en onbevoegde amptenary, in plaas daarvan om deur te druk met die eis dat die doodstraf moet terugkeer.
Ek glo vas dat, indien die boewe weet dat die swaard van die doodstraf oor hul koppe hang en dit 'n paar keer al uitgevoer is, dit hulle, soos vantevore, twee keer sal laat dink.